Document ID: 32014D0176

DEĊIŻJONI TA’ IMPLIMENTAZZJONI TAL-KUMMISSJONI
tas-27 ta’ Marzu 2014
dwar kontribuzzjoni finanzjarja tal-Unjoni għal pjan ta’ kontroll ikkoordinat sabiex tiġi stabbilita l-prevalenza ta’ prattiki qarrieqa fil-kummerċjalizzazzjoni ta’ ċerti oġġetti tal-ikel
(notifikata bid-dokument C(2014) 1912)
(2014/176/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b’mod partikulari l-Artikolu 66 tiegħu,
Billi:
(1)
Ir-Rakkomandazzjoni tal-Kummissjoni 2014/180/UE (2) tipprevedi ċiklu ieħor ta’ kontrolli kkoordinati li għandhom jitwettqu mill-Istati Membri sabiex tiġi stabbilita l-okkorrenza kontinwa ta’ prattiki qarrieqa fil-kummerċjalizzazzjoni ta’ ċerti oġġetti tal-ikel.
(2)
Sabiex tiffaċilita l-implimentazzjoni bla xkiel u malajr ta’ dan il-pjan, l-Unjoni għandha tagħti appoġġ finanzjarju lill-Istati Membri li jwettqu l-kontrolli uffiċjali previsti fir-Rakkomandazzjoni tal-Kummissjoni.
(3)
Abbażi tal-kalkoli li saru wara l-ewwel ċiklu ta’ testijiet, huwa stmat li l-ispejjeż biex jitwettqu t-testijiet tad-DNA biex jiġi stabbilit jekk hemmx laħam taż-żwiemel fl-ikel imqiegħed fis-suq u/jew ittikkettat bħala ikel li fih iċ-ċanga huma ta’ EUR 120 għal kull test. Ir-rata standard ta’ kofinanzjament tal-Unjoni għall-pjanijiet ta’ kontroll ikkoordinati hija ta’ 50 %.
(4)
Iċ-ċentru għar-riċerka agronomika msejjaħ “Centre Wallon de Recherches agronomiques (CRA-W)”, li jinsab f’Gembloux fil-Belġju, bħalissa għandu l-istatus ta’ laboratorju ta’ referenza tal-Unjoni Ewropea għat-testijiet li huma l-iktar rilevanti għal dan il-pjan ta’ kontroll ikkoordinat. Il-Kummissjoni talbet l-għajnuna ta’ dan iċ-ċentru sabiex jiġi armonizzat il-metodu tat-testijiet użat f’dan il-pjan ta’ kontroll ikkoordinat. Dan huwa kompitu addizzjonali, li mhux inkluż fil-programm ta’ ħidma eżistenti ta’ dan iċ-ċentru bħala laboratorju ta’ referenza tal-Unjoni Ewropea. Huwa stmat li l-ispiża ta’ dan il-kompitu addizzjonali hija ta’ mhux aktar minn EUR 20 000, u l-Kummissjoni għandha tagħti kumpens għal 100 % ta’ din l-ispiża.
(5)
Skont l-Artikolu 84 tar-Regolament (UE, Euratom) Nru 966/2012 tal-Parlament Ewropew u tal-Kunsill (3) (ir-Regolament Finanzjarju) u l-Artikolu 94 tar-Regolament ta’ Delega tal-Kummissjoni (UE) Nru 1268/2012 (4), l-impenn ta’ nfiq mill-baġit tal-Unjoni għandu jiġi preċedut minn deċiżjoni ta’ finanzjament li tistabbilixxi l-elementi essenzjali tal-azzjoni li tinvolvi nfiq mill-baġit u li tiġi adottata mill-istituzzjoni jew mill-awtoritajiet li jkunu ngħataw is-setgħa jagħmlu dan mill-istituzzjoni. Għandhom jiġu stabbiliti l-kriterji tal-eliġibbiltà.
(6)
Il-kontribuzzjoni finanzjarja tal-Unjoni għandha tingħata bil-kundizzjoni li jkunu twettqu t-testijiet u l-analiżi u li l-awtoritajiet kompetenti jibagħtu t-tagħrif neċessarju kollu fil-limiti taż-żmien stipulati f’din id-Deċiżjoni. Għal raġunijiet ta’ effiċjenza amministrattiva, l-infiq kollu ppreżentat biex tingħata kontribuzzjoni finanzjarja mill-Unjoni għalih għandu jingħata f’euro. Għandha tiġi stabbilita r-rata tal-kambju għall-infiq mogħti f’munita li ma tkunx l-euro,
ADOTTAT DIN ID-DEĊIŻJONI:
Artikolu 1
Suġġett
1. L-Unjoni għandha tikkontribwixxi għall-ispejjeż li l-Istati Membri jagħmlu biex japplikaw il-pjan ta’ kontroll ikkoordinat imsemmi fir-Rakkomandazzjoni 2014/180/UE (minn hawn ‘il quddiem imsejħa “r-Rakkomandazzjoni tal-Kummissjoni”), b’ammont massimu totali ta’ EUR 145 440.
2. L-Unjoni għandha tikkontribwixxi għall-ispejjeż li ċ-ċentru għar-riċerka agronomika msejjaħ “Centre Wallon de Recherches agronomiques (CRA-W)”, li jinsab f’Gembloux fil-Belġju, jagħmel biex jikkalibra u jikkoordina l-metodu tat-testijiet għal speċi tal-annimali li ma jkunux iddikjarati fil-laħam u fil-prodotti tal-laħam, b’ammont massimu totali ta’ EUR 20 000.
3. L-ispejjeż imsemmija fil-paragrafi 1 u 2 għandhom jiġu ffinanzjati mill-intestatura baġitarja bin-numru 17.0403.
Artikolu 2
Spejjeż eliġibbli għall-Istati Membri
1. Il-kontribuzzjoni tal-Unjoni msemmija fl-Artikolu 1(1) għandha tingħata bħala rimborż ta’ 50 % mill-ispejjeż tat-testijiet imwettqin mill-awtoritajiet kompetenti biex jimplimentaw il-pjan ta’ kontroll imsemmi fil-punt 1 tar-Rakkomandazzjoni tal-Kummissjoni.
2. Il-kontribuzzjoni tal-Unjoni ma tistax taqbeż:
(a)
ammont medju ta’ EUR 60 għal kull test;
(b)
l-ammonti indikati fl-Anness I.
3. L-ispejjeż indikati fl-Anness II biss għandhom ikunu eliġibbli għall-kontribuzzjoni.
Artikolu 3
Spejjeż eliġibbli għaċ-ċentru msejjaħ “Centre Wallon de Recherches agronomiques (CRA-W)”, li jinsab f’Gembloux fil-Belġju
1. Il-kontribuzzjoni tal-Unjoni msemmija fl-Artikolu 1(2) għandha tingħata bħala rimborż ta’ 100 % mill-ispejjeż tal-kompiti marbutin mal-kalibrazzjoni u l-koordinazzjoni tal-metodu tat-testijiet użat fil-pjan ta’ kontroll ikkoordinat imsemmi fir-Rakkomandazzjoni tal-Kummissjoni.
2. Huma eliġibbli l-ispejjeż li ġejjin:
(a)
l-ispejjeż tal-persunal li jkun assenjat, b’mod speċifiku u għalkollox jew parzjalment, biex iwettaq il-kompiti fil-bini tal-laboratorju; l-ispejjeż huma limitati għall-pagi reali, flimkien mal-kontribuzzjonijiet tas-sigurtà soċjali u ma’ spejjeż statutorji oħrajn li huma inklużi fir-rimunerazzjoni;
(b)
l-ispejjeż tal-oġġetti tal-konsum marbutin mat-tħejjija tal-kampjuni standard;
(c)
l-ispejjeż tat-trasport;
(d)
l-ispejjeż ġenerali li jammontaw għal 7 % tal-għadd totali tal-ispejjeż imsemmija fil-punti (a), (b) u (c).
3. Għandu jintbagħat rapport dwar l-ispejjeż sal-31 ta’ Awwissu 2014, fil-format mogħti fl-Anness IV ta’ din id-Deċiżjoni.
Artikolu 4
Regoli tal-eliġibbiltà
1. Il-kontribuzzjoni tal-Unjoni msemmija fl-Artikolu 1(1) għandha tingħata bil-kundizzjonijiet li ġejjin:
(a)
it-testijiet iridu jkunu saru skont il-kundizzjonijiet mogħtija fir-Rakkomandazzjoni tal-Kummissjoni;
(b)
l-Istati Membri jridu jkunu taw lill-Kummissjoni r-rapport imsemmi fir-Rakkomandazzjoni tal-Kummissjoni sal-iskadenza msemmija f’dik ir-Rakkomandazzjoni;
(c)
sal-31 ta’ Awwissu 2014, l-Istati Membri jridu jkunu taw lill-Kummissjoni, f’forma elettronika, rapport finanzjarju fil-format stipulat fl-Anness III ta’ din id-Deċiżjoni.
2. Il-Kummissjoni tista’ tnaqqas l-ammont tal-kontribuzzjoni msemmi fl-Artikolu 1 f’każijiet fejn ma jitħarsux il-kundizzjonijiet imsemmija fil-paragrafu 1, filwaqt li tqis in-natura u l-gravità tan-nuqqas ta’ konformità u t-telf finanzjarju potenzjali għall-Unjoni.
3. Fuq talba tal-Kummissjoni, l-Istati Membri għandhom jagħtuha prova dokumentarja tal-ispejjeż li jkunu għamlu, li għalihom ikunu qed jitolbu rimborż skont l-Artikolu 2.
Artikolu 5
Munita u rata tal-kambju
1. L-infiq kollu ppreżentat mill-Istati Membri biex tingħata kontribuzzjoni finanzjarja mill-Unjoni għalih għandu jingħata f’euro u la għandu jinkludi t-taxxa fuq il-valur miżjud u lanqas m’għandu jinkludi xi taxxa oħra.
2. F’każ li l-infiq ta’ Stat Membru jkun f’munita li ma tkunx l-euro, l-Istat Membru kkonċernat għandu jaqleb dak l-ammont f’euro billi juża l-aħħar rata tal-kambju stabbilita mill-Bank Ċentrali Ewropew qabel l-ewwel jum tax-xahar li fih l-Istat Membru jressaq l-applikazzjoni tiegħu.
Artikolu 6
Din id-Deċiżjoni tikkostitwixxi deċiżjoni ta’ finanzjament skont it-tifsira tal-Artikolu 84 tar-Regolament Finanzjarju.
Artikolu 7
Din id-Deċiżjoni għandha tapplika mid-data tal-pubblikazzjoni tar-Rakkomandazzjoni tal-Kummissjoni.
Artikolu 8
Din id-Deċiżjoni hija indirizzata lill-Istati Membri.
Magħmul fi Brussell, is-27 ta’ Marzu 2014.

Labels: 0
3
15
6